27/04/2022 | Administración LocalMunicipal
Carral
Ordenanza IBI

ANUNCIO Aprobación provisional da modificación da Ordenanza fiscal número 1, reguladora do imposto de bens inmobles O Pleno do Concello de Carral, en sesión celebrada o 7 de abril de 2022, adoptou o acordo que de seguido se transcribe “Visto que, mediante Providencia da Alcaldía de data 22 de marzo de 2002, incoouse expediente co fin de modificar a Ordenanza fiscal número 1, reguladora do imposto sobre bens inmobles, coa finalidade de adaptar o seu artigo 4.2. a)2, que regula os tramos de bonificación potestativa aplicable a cota íntegra do imposto a favor de aqueles suxeitos pasivos que ostenten a condición de familia numerosa, á actual regulación das familias numerosas de carácter xeral e de carácter especial, que regula o artigo 4 da lei 40/2003, do 18 de novembro, de protección as familias numerosas (en relación ao artigo 2 da mesma lei), e o artigo 11 da Lei 3/2011, do 30 de xuño, de apoio á familia e a convivencia de Galicia. Visto que, con data 25 de marzo de 2022 emitiuse pola Intervención informe do que resulta que queda suficientemente xustificado o cumprimento dos principios de boa regulación e de estabilidade orzamentaria e sustentabilidade financeira, pois a modificación prevista na ordenanza vixente non xeran nin déficit nin superávit de xestión, da Ordenanza Fiscal Reguladora do Imposto sobre Bens Inmobles Visto que, con data 25 de marzo de 2022 elaborouse pola Secretaría informe no que se avaliou a viabilidade e legalidade do proxecto e do procedemento, de acordo coa normativa aplicable. Á vista de todo o que antecede e, en uso das atribucións que me confire o artigo 21.1 da Lei 7/1985, do 2 de abril, reguladora das bases do réxime local, PROPOÑO AO PLENO DO CONCELLO que, previo o ditame preceptivo da comisión informativa correspondente, adopte os seguintes ACORDOS PRIMEIRO.–Que se aprobe provisionalmente a modificación do artigo 4.2. a)2. da Ordenanza fiscal número 1, reguladora do imposto sobre bens inmobles para adecuar a regulación da bonificación do Imposto ás familias numerosas, nos termos que sinala a lexislación vixente, de forma, que a ordenanza quede redactada nos seguintes termos: “ORDENANZA FISCAL N.º 1, REGULADORA DO IMPOSTO SOBRE BENS INMOBLES. Artigo 1.–Normativa Aplicable. Este Concello, conforme ó autorizado polo R. D. Lei 2/2004, do 5 de marzo, polo que se aproba o Texto Refundido da Lei Reguladora das Facendas Locais e de acordo co previsto no artigo 59.1. a) da citada Lei en orde á exixencia do Imposto sobre Bens Inmobles, establécese esta Ordenanza Fiscal, redactada conforme ó disposto nos artigos 60 a 77 da citada Lei. Artigo 2.–Exencións.2.1. Exención por criterios de eficiencia e economía. Ao abeiro do disposto no artigo 62.4 do Real Decreto Lexislativo 2/2004, do 5 de marzo, polo que se aproba o texto refundido da Lei reguladora das facendas locais, estabelecese unha exención a favor dos seguintes bens inmóbeis: a) Os de natureza urbana cunha cota líquida inferior a 6,00 €. b) Os de natureza rústica, no caso de que para cada suxeito pasivo a cota líquida correspondente á totalidade dos bens rústicos posuídos no termo municipal sexa inferior a 6,00 €. 2.2. Exención a favor dos bens que sexan titulares os centros sanitarios. Ao abeiro do disposto no artigo 62.3 do Real Decreto Lexislativo 2/2004, do 5 de marzo, polo que se aproba o texto refundido da lei reguladora das facendas locais, e unha vez asinado o convenio entre este Concello e a Consellería de Sanidade, a través do Servizo Galego de Saúde (SERGAS), de cesión da titularidade dos centros sanitarios de titularidade pública ao SERGAS, existentes no Concello de Carral, estabelecerase unha exención a favor de ditos bens, sempre que esteen directamente afectados ao cumprimento dos fins específicos dos citados centros. Artigo 3.–Cota tributaria, tipo de gravame e recargo.1. A cota íntegra do imposto será o resultado de aplicar á base liquidable o tipo de gravame ó que se refire o apartado 3 seguinte.2. A cota líquida obterase minorando a cota íntegra do imposto no importe das bonificacións previstas no artigo seguinte: 3. Os tipos de gravame aplicables neste municipio serán os seguintes: a) Bens Inmobles de natureza urbana: – Tipo de gravame xeral: 0,6%. – Tipos de gravame segundo os usos catastrais dos bens inmobles urbanos: – Bens de “uso industrial”. Se aplicará ós bens de valor catastral igual ou superior a 250.000,00 €, o tipo de gravame diferenciado do 0,9%. b) Bens de natureza rústica: 0,40%. c) Bens de características especiais: – Bens destinados á produción de enerxía eléctrica e gas, ó refino do petróleo e ás centrais nucleares: 1,3%. – Bens destinados a presas, saltos de auga e encoros: 1,3%. Artigo 4.–Bonificacións.4.1. Sobre a cota íntegra do Imposto establécense as seguintes bonificacións obrigatorias: a) De conformidade co apartado 1 do artigo 73 do TRLRFL, cando o soliciten os interesados antes do inicio das obras, os inmobles que constitúan o obxecto da actividade das empresas de urbanización, construción e promoción inmobiliaria, tanto da obra como de rehabilitación equiparable a esta, e non figuren entre os bens do seu inmobilizado, terán dereito a unha bonificación do 50 por cento na cota íntegra do Imposto. A aplicación desta bonificación comprenderá, dende o período impositivo seguinte a aquel no que se inicien as obras ata o período posterior á terminación das mesmas, sempre que durante este tempo se realicen obras de urbanización ou construción efectiva, e sen que en ningún caso poida exceder de tres períodos impositivos. Para poder optar a esta bonificación, os interesados deberán presentar unha solicitude dirixida ó Excmo. Sr. Presidente da Deputación Provincial de A Coruña, antes do inicio das obras, coa que se deberá entregar a seguinte documentación: – Copia do recibo do imposto sobre bens inmobles correspondente ó inmoble ó que se refire a solicitude. No caso no que non se dispoña deste, certificación expedida pola Xerencia do Catastro de A Coruña, na que se faga constar a referencia catastral do referido inmoble. – Certificación de concesión da preceptiva licencia municipal que autorice a realización das obras. – Certificación do técnico-director das obras de construción, visado polo Colexio Oficial competente, na que se indique a data de comezo das obras. – Documentación acreditativa de que o inmoble para o que se solicita a bonificación non figura entre o inmobilizado da empresa: célula de cualificación provisional no caso de vivendas de protección oficial, fotocopia compulsada do último balance de situación presentado ante Facenda. – Documentación pola que se acredite que o inmoble para o que se solicita bonificación constitúe o obxecto da empresa de urbanización, construción ou promoción inmobiliaria: fotocopia compulsada dos estatutos sociais ou fotocopia compulsada da declaración de alta no imposto de actividades económicas. Á vista da documentación presentada, a Excma. Deputación Provincial ditará resolución concedendo ou denegando a bonificación solicitada. A bonificación concedida só surtirá efectos para o período impositivo seguinte ó inicio das obras, debendo solicitarse expresamente a súa prórroga para os dous períodos impositivos seguintes, achegando a documentación que acredite que se seguen a cumpri-los requisitos establecidos anteriormente. En calquera caso, a presentación da solicitude fóra do prazo establecido, dará lugar a inadmisión da mesma e a conseguinte denegación da bonificación. b) Conforme ó parágrafo segundo do apartado 2 do citado artigo 73, fíxase unha bonificación do 50 por cento na cota íntegra do imposto aplicable ás vivendas de protección oficial e ás que resulten equiparables a estas conforme á normativa da Comunidade Autónoma, previa solicitude dos interesados e poderá efectuarse en calquera momento anterior á finalización dos tres períodos impositivos seguintes á cualificación definitiva. Dita bonificación producirá efecto dende o período seguinte a aquel no que se solicite, e a súa duración finalizará ós tres anos da cualificación definitiva. Para ter dereito a esta bonificación os interesados deberán presentar a seguinte documentación: – Escrito de solicitude da bonificación dirixida ó Excmo. Sr. Presidente da Deputación Provincial de A Coruña, na que se indique o ben inmoble. – Fotocopia compulsada da alteración catastral (MD 901). – Fotocopia compulsada do certificado de cualificación de vivenda de protección oficial. – Fotocopia compulsada da escritura ou nota simple rexistral do inmoble. – Se na escritura pública non constara a referencia catastral, fotocopia compulsada do recibo do imposto sobre bens inmobles correspondente ó exercicio anterior. c) Terán dereito a unha bonificación do 95% da cota íntegra os bens rústicos das cooperativas agrarias e de explotación comunitaria da terra, nos termos establecidos pola Lei 20/90, do 19 de decembro, sobre Réxime Fiscal de Cooperativas.4.2.- Sobre a cota íntegra do Imposto establécense as seguintes bonificacións potestativas: a) 1. Establécese unha bonificación de entre o 60 e o 90 por cento sobre a cota tributaria íntegra aplicable ós bens inmobles de carácter residencial destinados a vivenda habitual e nos que figure como suxeito pasivo quen ostente a condición de titular dunha familia numerosa, sempre que se cumpra ademais que a suma dos valores catastrais de tódolos bens inmobles sitos no termo municipal de Carral, dos que sexan suxeitos pasivos o titular da familia numerosa ou algún dos membros da mesma, non exceda de 100.000 euros.2. A bonificación establecerase tendo en conta os seguintes tramos: – Bonificación do 60% para aqueles suxeitos pasivos titulares da condición de familia numerosa xeral. – Bonificación do 90% para aqueles suxeitos pasivos titulares da condición de familia numerosa especial.3. Os suxeitos pasivos que, cumprindo cos requisitos establecidos no apartado anterior, pretendan desfrutar da bonificación, deberán presentar a correspondente solicitude dirixida ó Excmo. Sr. Presidente da Deputación de A Coruña, antes do 31 de marzo do ano correspondente ó período impositivo no que pretendan que surta efectos. Xuntamente co escrito deberase achegar a seguinte documentación:  Copia compulsada do título de familia numerosa expedido polo órgano competente.  Certificado de empadroamento do titular da familia numerosa, referido a situación existente a 31 de decembro do ano inmediato anterior, no que consten os membros da unidade familiar que conviven no inmoble para o que se solicita a bonificación.4. Á vista da documentación presentada, a Excma. Deputación ditará resolución concedendo ou denegando a bonificación solicitada. A bonificación concedida só surtirá efectos para o período impositivo no que se insta a súa concesión, debendo solicitarse a súa prórroga nos seguintes períodos impositivos, aportando de novo a documentación que acredite que se seguen a cumpri-los requisitos para o seu desfrute. En calquera caso, a presentación da solicitude fóra do prazo establecido dará lugar a súa inadmisión e a conseguinte denegación da bonificación instada. Artigo 5.–Período impositivo e nacemento da obriga tributaria.1. O período impositivo é o ano natural.2. A obriga tributaria que conleva o imposto nace o primeiro día do ano.3. As variacións de orde física, económica ou xurídica, incluíndo as modificacións da titularidade dos bens inmobles, terán efectividade no período impositivo seguinte a aquel no que se produzan ditas variacións. DISPOSICIÓN FINAL A presente Ordenanza fiscal entrará en vigor unha vez que se efectúe a publicación do texto íntegro da mesma no Boletín Oficial da Provincia de Coruña continuando a súa vixencia ata que se acorde a súa modificación ou derrogación.” SEGUNDO.–Expor ao público o anterior Acordo mediante anuncio que se inserirá no taboleiro de anuncios municipal durante o prazo de trinta días hábiles, a contar desde o seguinte ao de publicación do devandito anuncio no Boletín Oficial da Provincia, dentro do cal os interesados poderán examinar o expediente e presentar as alegacións que estimen oportunas. Así mesmo, estará a disposición dos interesados na sede electrónica deste Concello. TERCEIRO.–Considerar, no caso de que non se presentasen reclamacións ao expediente, no prazo anteriormente indicado, que o Acordo é definitivo, en base ao artigo 17.3 do Texto Refundido da Lei Reguladora das Facendas Locais, aprobado por Real Decreto Lexislativo 2/2004, do 5 de marzo. Carral, a 19 de abril de 2022. O alcalde Francisco Javier Gestal Pose